## Pravilnik o suradnji Obalne straže s tijelima nadležnima za morsko ribarstvo

### NN 31/2011 (16.3.2011.), Pravilnik o suradnji Obalne straže s tijelima nadležnima za morsko ribarstvo

MINISTARSTVO OBRANE

693

Na temelju članka 40. stavka 2. Zakona o Obalnoj straži Republike Hrvatske (»Narodne novine«, broj 109/07), uz suglasnost ministra nadležnog za morsko ribarstvo, donosim

PRAVILNIK

O SURADNJI OBALNE STRAŽE S TIJELIMA NADLEŽNIMA ZA MORSKO RIBARSTVO

I. TEMELJNE ODREDBE

Članak 1.

Ovim Pravilnikom propisuje se način suradnje Obalne straže Republike Hrvatske (u daljnjem tekstu: Obalna straža) s tijelom nadležnim za morsko ribarstvo te način razmjene informacija potrebnih za njihovo učinkovito i usklađeno djelovanje.

Tijelo nadležno za morsko ribarstvo u smislu ovog Pravilnika je ministarstvo nadležno za morsko ribarstvo.

II. PODRUČJA DJELOVANJA OVLAŠTENIH OSOBA OBALNE STRAŽE U NADZORU MORSKOG RIBARSTVA

Članak 2.

Ovlaštene osobe Obalne straže obavljaju inspekcijski nadzor nad provedbom Zakona o morskom ribarstvu i propisa donesenih na temelju njega na području Zaštićenog ekološko-ribolovnog pojasa.

Ovlaštene osobe Obalne straže mogu obavljati inspekcijski nadzor u unutarnjim morskim vodama i teritorijalnom moru Republike Hrvatske ako postoji osnovana sumnja o kršenju odredbi Zakona o morskom ribarstvu, a inspektori i ovlaštene osobe ministarstva nadležnog za morsko ribarstvo nisu nazočni ili nisu u mogućnosti intervenirati.

III. PROVEDBA SURADNJE I RAZMJENA INFORMACIJA

Članak 3.

Na zahtjev ministarstva nadležnog za morsko ribarstvo, a temeljem ukazane potrebe za pružanjem potpore, zapovjednik Obalne straže može ukrcati njihovog predstavnika na plovilo ili zrakoplov Obalne straže u svrhu izvršenja zadaće.

Na zahtjev zapovjednika Obalne straže, a temeljem ukazane potrebe, ministarstvo nadležno za morsko ribarstvo može ukrcati svog predstavnika na plovilo ili zrakoplov Obalne straže radi pomoći u obavljanju zadaća iz nadležnosti Obalne straže.

Zahtjev se podnosi u pisanom obliku, a iznimno u slučaju potrebe hitne intervencije zahtjev se upućuje usmeno uz obvezu naknadne dostave zahtjeva u pisanom obliku.

Članak 4.

Obalna straža i ministarstvo nadležno za morsko ribarstvo neposredno razmjenjuju informacije potrebne za učinkovito i usklađeno djelovanje u zadaćama nadzora morskog ribarstva.

Ovlaštenim osobama Obalne straže osigurava se neposredan pristup informatičkom sustavu uspostavljenom za nadzor morskog ribarstva kojim upravlja ministarstvo nadležno za morsko ribarstvo.

Pružanje i razmjena raspoloživih informacija može se ostvarivati i sredstvima veze i/ili pismenim putem.

Podaci iz stavka 1., 2. i 3. ovoga članka ne smiju se koristiti suprotno svrsi propisanoj ovim Pravilnikom i drugim propisima koji uređuju zaštitu osobnih podataka.

Do potpune operativnosti informatičkog sustava iz stavka 2. ovoga članka, Obalna straža dostavlja ministarstvu nadležnom za morsko ribarstvo periodična izvješća o donesenim rješenjima o optužnim prijedlozima, prijavama zbog izvršenog kaznenog djela, prekršajnim nalozima, obveznim prekršajnim nalozima i izrečenim prekršajnim kaznama.

Dinamiku i način dostave izvješća iz stavka 5. ovoga članka propisat će ministar nadležan za morsko ribarstvo uz suglasnost ministra obrane, u skladu sa Zakonom o morskom ribarstvu.

Članak 5.

Ovlaštene osobe Obalne straže obavljaju nadzor nad morskim ribarstvom opažanjem i /ili nadzorom o kojem popunjavaju obrazac opažanja ili sastavljaju zapisnik, koji dalje dostavljaju ministarstvu nadležnom za morsko ribarstvo.

Sadržaj i izgled obrasca opažanja i obrasca zapisnika iz stavka 1. ovoga članka te način njihove dostave propisuje ministar nadležan za morsko ribarstvo, u skladu sa Zakonom o morskom ribarstvu.

U obavljanju inspekcijskih poslova ovlaštene osobe Obalne straže dužne su provoditi standardne operativne postupke koje propisuje ministar nadležan za morsko ribarstvo, u skladu sa Zakonom o morskom ribarstvu.

VI. ZAVRŠNA ODREDBA

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/11-04/1

Urbroj: 512-01-11-1

Zagreb, 8. ožujka 2011.

Ministar
dr. sc. Davor Božinović, v. r.

Pravilnik, NN 31/2011-693